open-index/open-wikipedia-markdown huggingface dataset:
Art Virmola

**Arthur (Art) Virmola** (28. heinäkuuta 1919 Kuopio – 18. kesäkuuta 1998 Helsinki) oli suomalainen toimittaja, joka oli päätoimittajana ja toimittajana useissa 1960- ja 1970-luvuilla ilmestyneissä lehdissä.

Virmola oli 1960-luvulla Kustannusliike Panin julkaiseman Nyrkki-lehden päätoimittajana. Vuosina 1960–1968 ilmestynyt Nyrkki-lehti ilmoitti olevansa *”aikamiesten amerikkalaistyylinen aikakauslehti”*. Myöhemmin Virmola oli 1969 Batman-sarjakuvalehden toimittajana. Hän oli sitten päätoimittajana vuosina 1971–1973 ilmestyneessä Kustannus Oy Williamsin julkaisemassa Jääkiekko-lehdessä.

Virmola toimitti myös Tarzan-sarjakuvalehteä ja oli vuosina 1970–1972 ilmestyneen Suomalainen MAD-lehden päätoimittajana. Virmola kirjoitti 1960-luvulla juttuja myös Tekniikan Maailma -lehteen ja Uuteen Kuvalehteen.

Suomen Automobiili-Historiallinen Klubi ry (SA-HK) perustettiin 30. syyskuuta 1959 Virmolan aloitteesta.

## Lähteet

## Aiheesta muualla
* Art Virmolan juttu Kummitus kastelee kukkia, Uusi Kuvalehti nro 5, 30.1.1959
Aarre Paakkanen

**Aarre Holger Paakkanen** (11. heinäkuuta 1913 – 4. helmikuuta 1985) oli suomalainen kirjailija joka käytti salanimiä **A. Holge** ja **Antti Nyrkki**.

Paakkanen kirjoitti seikkailutarinoita 1940-luvulla myös Lukemisto-lehteen.

## Teoksia
Salanimellä *A. Holge*:
* *Kolme kultaista kirvestä* : romaani. Kivi, Helsinki 1945
Salanimellä *Antti Nyrkki*:
* *Nepalin kadonnut rubiini*. Pellervo-seura, Helsinki 1948

## Lähteet
Nathan C. Brooks

**Nathan Covington Brooks** (12. elokuuta 1809 – 6. lokakuuta 1898) oli yhdysvaltalainen opetusalan henkilö, historioitsija ja runoilija. Hän syntyi West Nottinghamissa Marylandissa ja hänestä tuli Baltimore City Collegen, Yhdysvaltain kolmanneksi vanhimman julkisen lukion, ensimmäinen rehtori. Hänestä tuli myös Marylandin ensimmäisen naisille tarkoitetun korkeakoulun, Baltimore Female Collegen, ainut rehtori.

## Kirjallinen tuotanto

Koko opetusuransa ajan Brooks kirjoitti runo- ja proosakirjoituksia eri kirjallisuusalan lehtiin. Hän lähetti niitä esimerkiksi julkaisuihin Burton’s Gentleman’s Magazine, Graham’s Magazine, New York Mirror ja Southern Literary Messenger. Runouden ja proosan lisäksi hän tuotti useita pääasiassa klassiseen kirjallisuuteen keskittyviä oppikirjoja sekä muutamia maallikoille suunnattuja historia-aiheisia kirjoja. Näitä olivat mm. *First Lessons in Latin* (1845), *First Lessons in Greek* (1846), *A Complete History Of The Mexican War* (1849) ja *The History of the Church*.

## Lähteet
Halabja (maakunta)

**Halabdjan kuvernementti** (; ) on Irakin pohjoisosassa Iranin vastaiseen rajaan rajoittuva, Irakin Kurdistanin hallituksen maaliskuussa 2014 ja alueparlamentin maaliskuussa 2015 perustama maakunta. Ennen Kurdistanin alueparlamentin päätöstä, Irakin parlamentti oli päättänyt vuoden 2013 lopussa ja Irakin hallitus oli antanut hyväksyntänsä uuden maakunnan perustamiselle tammikuussa 2014 antamallaan lailla. Vaadittavasta Irakin parlamentin uudesta hyväksynnästä ei sen sijaan uutisoitu ainakaan näkyvästi. Jotkut tahot ovat arvioineet, ettei pelkkä Irakin Kurdistanin oma päätös ilman Irakin parlamentin hyväksyntää yksin riitä uuden maakunnan perustamiseksi.

Hallintokeskus on Halabdjan kaupunki, joka sijaitsee linnuntietä noin 254 kilometriä Irakin pääkaupunki Bagdadista pohjoiskoilliseen ja noin 65 kilometriä Sulaimaniyyasta kaakkoon. Halabdja nousi kansainväliseen julkisuuteen Saddam Husseinin komentamien Irakin sotavoimien kohdistaessa sinne tuhansia ihmisiä surmanneita pommituksia kemiallisilla aseilla vuonna 1988.

Maaliskuussa 2014 maakunnan kerrottiin muodostetun Halabdjan piirikunnasta (Halabdjan kaupungista). 

Maakunnan väkiluku on arvioitavissa vuonna 2013 tehtyjen väestöarvioiden perusteella. Tuolloin Sulaimaniyyan maakunnan asukasluviksi arvioitiin 1&nbsp;783&nbsp;270. Yhteensä 14 prosenttia Sulaimaniyaan väestöstä tuli neljästä Halabjan maakunnan muodostaneesta piirikunnasta. Halabjan maakunnan asukasluvuksi saadaan tällöin noin 250 000 henkeä. 
Maakunta muodostettiin seuraavista neljästä piirikunnasta (suluissa prosenttiosuus aiemmasta Sulaimaniyaan maakunnan väestöstä):
* Benjween (Penjwin, 2&nbsp;%),
* Halabja (5&nbsp;%),
* Said Sadiq (4&nbsp;%) ja
* Sharazoor (Sharazur, 3&nbsp;%).

## Lähteet

## Aiheesta muualla

* Halabja Governorate Towards e-Government   (halabja.edu.krd)
* Halabja: demonstrations demanding execution of Iraqi parliament`s decision start (3.3.2014)   (hawlergov.org)
* Halabja announced as fourth province of Kurdistan Region   (kurdpress.com)
* Archive for the ‘Iraq – regionalism – general’ Category  (gulfanalysis.wordpress.com)
* Marina Ottaway: Mission Impossible (4.3.2014)  (foreignpolicy.com)
Open Sesame (Kool & the Gangin albumi)

**Open Sesame** on yhdysvaltalaisen Kool & the Gang -yhtyeen vuonna 1976 julkaistu kahdeksas studioalbumi. Se pääsi Yhdysvaltain Billboard 200 -listan sijalle 110. Levyn nimikappale ”Open Sesame” nousi vuonna 1977 Billboard Hot 100 -listan sijalle 55 sekä Dance Music/Club Play Singles -listan sijalle 13. Se kuultiin myös samanvuotisessa elokuvassa *[[Saturday Night Fever – lauantai-illan huumaa|Saturday Night Fever]]* sekä sen soundtrackilla. Albumin singleistä menestystä saavutti myös ”Super Band”, joka ylsi R&B Singles -listan sijalle 17. 

## Kappaleet

**A-puoli**
#
#
#
#
**B-puoli**
#
#
#
#

### CD-version bonuskappaleet

#
#
# 

## Kokoonpano

**Muusikot:**

*Claydes Smith – sähkökitara, akustinen kitara, lyömäsoittimet
*Dennis D.T. Thomas – alttosaksofoni, huilu, laulu
*Robert ”Kool” Bell – bassokitara, lyömäsoittimet, laulu
*George Brown – rummut, klavinetti, lyömäsoittimet, laulu kappaleessa 7
*Dennis D.T. Thomas – congat, lyömäsoittimet
*Jimmy J. Jordan – efektit
*Ellouise Daughn – harppu
*Cynthia Huggins – laulu kappaleissa 2, 5, 7, 8
*Donna Johnson – laulu kappaleessa 3
*Otha Nash – pasuuna, laulu, taustalaulu
*Robert Mickens – trumpetti, flyygelitorvi, taustalaulu
*Ronald Bell – tenorisaksofoni, alttohuilu, klavinetti, syntetisaattori, vibrafoni, jouset, laulu, taustalaulu
*Larry Gittens – trumpetti, flyygelitorvi
*Rick West – vibrafoni kappaleessa 3, laulu kappaleessa 1
*Donald Boyce – hengen ääni kappaleessa 1
*Carey Muse – taustalaulu kappaleessa 7
*Something Sweet – taustalaulu

**Muut:**
*Nils Salminen – äänitys
*Terry Rosielle – äänitys, miksaus

## Lähteet
David Cassidy

**David Bruce Cassidy** (12. huhtikuuta 1950 New York – 21. marraskuuta 2017 Florida) oli yhdysvaltalainen poplaulaja, lauluntekijä ja näyttelijä. Hän tuli tunnetuksi televisiosarjasta *[[The Partridge Family]]*, jota esitettiin Yhdysvaltojen televisiokanavilla vuosina 1970–1974. Siinä hän esitti perheen muusikoksi ryhtyvää esikoispoikaa, ja sarjan ansiosta hänestä tuli myös tosielämässä yksi 1970-luvun suosituimmista teini-idoleista ja poplaulajista.

1970-luvun alkupuolella David Cassidyn ihailijakerhossa väitetään olleen enemmän jäseniä kuin Elvis Presleyn tai The Beatlesin vastaavissa. Cassidy oli myös ensimmäinen poptähti, jonka ympärille tehtiin runsaasti oheistuotteita julisteista koulutarvikkeisiin.

David Cassidy esiintyi sekä Partridge Familyn että omissa nimissään julkaistuilla äänilevyillä. Cassidyn laulamia Partidge Family -singlejä olivat ”Doesn’t Somebody Want To Be Wanted”, ”I Woke Up In Love This Morning”, ”Breaking Up Is Hard To Do” ja ”I Think I Love You”. Omalla nimellään julkaistuista singleistä suurimpia hittejä olivat ”Cherish”, ”Could It Be Forever”, ”How Can I Be Sure”, ”Rock Me Baby” ja ”Lyin’ to Myself”.

Soolouransa jälkeen David Cassidy toimi television parissa tuottajana, käsikirjoittajana ja säveltäjänä. Hän myös vieraili musikaaliproduktioissa New Yorkin Broadwayllä ja Lontoon West Endissä sekä oli vakioesiintyjänä Las Vegasissa.

## Yksityiselämä

David Cassidyn vanhemmat olivat näyttelijät Jack Cassidy ja Evelyn Ward, joiden ainoa lapsi hän oli. Jack Cassidyn toisesta avioliitosta näyttelijä Shirley Jonesin kanssa Davidin veli- ja sisarpuolia olivat Shaun, Patrick ja Ryan Cassidy, joista kaksi ensimmäistä ovat myös viihdealalla. David Cassidyn tytär on laulaja-näyttelijä Katie Cassidy.

Vuonna 1994 David Cassidy julkaisi omaelämäkertansa *C’Mon, Get Happy*.

Cassidy kamppaili päihderiippuvuutensa kanssa ja joutui sen vuoksi ongelmiin myös lain kanssa. Hän sairasti dementiaa, kärsi munuaisen vajaatoiminnasta ja olisi tarvinnut maksansiirron. Cassidy kuoli floridalaisessa sairaalassa 67-vuotiaana 21. marraskuuta 2017.

## Lähteet

## Aiheesta muualla
* David Cassidyn verkkosivusto
* 
*
Shwezigonin stupa

**Shwezigonin stupa** on stupa Nyaung-U:n kylässä, Paganin rauniokaupungin lähistöllä Myanmarissa. Se on prototyyppi kaikille Myanmarin stupille. Rakennustyöt alkoivat Anawrahtan hallintokaudella ja ne saatiin päätökseen hänen poikansa Kyansitthan valtakaudella vuonna 1089. Burmalaisen kalenterin yhdeksännen kuukauden, nadawin, toisella viikolla buddhalaiset ympäri maata pyhiinvaeltavat Shwezigonin pagodille osallistuakseen vuotuiseen juhlaan.


File:Shwezigon 1855.jpg|Shwezigonin pagodi vuonna 1855.
Bagan-130-Shwezigon-Pagode-1976-gje.jpg|Shwezigonin pagodi vuonna 1976.
Shwezigon-Bagan-Myanmar-15-gje.jpg
Shwezigon-Bagan-Myanmar-27-gje.jpg
File:Pagan-Shwezigon-Pagoda-main-Buddhas-Dec-2000-01.JPG|Buddha-patsas
File:Myanmar2000007.jpg|Buddhalaisia munkkeja pagodilla vuonna 1999.
Shwezigon-Bagan-Myanmar-46-gje.jpg
Shwezigon-Bagan-Myanmar-61-gje.jpg|Nat


## Lähteet

## Aiheesta muualla
Kosti Antikainen

**Kosti Aukusti Antikainen** (5. kesäkuuta 1930 Kuopio – 3. lokakuuta 1980 Helsinki) oli suomalainen graafikko, joka tunnetaan erityisesti kirjojen kuvittajana ja niiden kansitaiteilijana.

Antikainen oli itseoppinut taiteilija. Hän aloitti Kuopiossa 14-vuotiaana työuransa mainostoimiston asiapoikana, ja sai siellä piirrostöitä ja alan ohjausta. Vuonna 1948 hän muutti Helsinkiin mainosgraafikoksi. Pisimpään hän työskenteli mainostoimisto Seitsenmainoksessa suunnitellen logotyyppejä, mainoskuvia ja julisteita. Vuodesta 1957 alkaen Antikainen teki Otavan tilauksesta kirjojen kuvitus- ja grafiikkatehtäviä. Kokopäiväiseksi freelancer-kirjansuunnittelijaksi ja -kuvittajaksi hän siirtyi 1970-luvulla.

Antikainen toteutti noin kuudensadan kirjan kannet. Niistä 190 kuului Otavan Delfiinisarjaan, jonka alkuperäinen graafinen asu on lähtöisin kokonaan hänen kynästään ja johon hän suunnitteli lähes jokaisen osan kannet. Kansikuvataiteilijana Antikainen oli uudistaja: hän luki tarkasti työn alla olevan kirjan ja pyrki tekemään sen kannesta sisältöön sopivan. Toteutus saattoi perustua myös kollaasitekniikkaan. Toimittaja Ville Hännisen mukaan Antikaisen kirjankansissa näkyy selkeästi puolalaisen julistetaiteen vaikutus.

Antikainen kuoli hirvionnettomuudessa.

## Lähteet
Juhani Saksa

**Juhani Saksa** (s. 26. maaliskuuta 1939 Kangasniemi) on suomalainen kuvanveistäjä. Hänen pääasiallisena materiaalinaan ovat eri kivilajit ja pronssi.

Juhani Saksa on tehnyt taidetta yli 50 vuoden ajan, mutta päätoimiseksi taiteilijaksi hän ryhtyi vasta keski-ikäisenä. Hän kuuluu taiteelliseen sukuun, sillä hänen isoisänsä Malakias Saksa oli taidemaalarien (esimerkiksi Hjalmar Löfvingin ja Einar Lagerstamin) ystävä ja mesenaatti. Juhanin poika on valokuvaaja Perttu Saksa. 

Saksa on kuvannut työprosessinsa olevan se, että kivelle annetaan mahdollisuus avautua. “Oma osani tässä tapahtumaketjussa on pieni, mutta yritän parastani. Poistan kivilohkareesta kaiken ylimääräisen ja tuon esille, mitä kunkin kiven sisälle on aikojen kuluessa muodostunut. Jokaisen kiven sisällä on oma aiheensa”. Hän on viettänyt usein talven Carrarassa Italiassa marmorivuorten kupeessa. 

## Teoksia
*"Menneiden sukupolvien muistolle", 1990, pronssiveist. graniittijalustalla, Askolan hautausmaa, Askola
*Vaajakosken kirkon alttariveistos 1992, Jyväskylän mlk.
*prof. Otto Manninen, pronssireliefi 1992, Kangasniemi
*Jyskän palvelukeskus, puiset alttaritaulut, Jyväskylän mlk.
*Kirkon lähetyskynttelikkö, Vaajakosken kirkko, Jyväskylän mlk.
*Sankarivainajien muistomerkki 1994, Jyväskylän mlk.
*Kesäilta Puulalla, kivireliefi 1995, Kangasniemen kunnantalo
*Joutsenet, veistospari 1996, Kangasniemen kunnantalo
*Sotaan lähteneiden muistopatsas 1996, Kangasniemi
*Vaajakoski-monumentti 1993, Jyväskylän mlk.
*Perinnepuiston patsaat, graniitti ja marmori, yht. 3 kpl, Kangasniemen kunta
*Poslaniec (Sanansaattaja), patsas 1993, Gdansk, Puola
*Jatuli, maataidemuistomerkki 1993, Wdzydze, Etnografinen museoalue, Puola
*Kisailijat, pronssipatsas graniittijalustalla 2007, Vaajakoski
*Hiski Salomaan muistomerkki 2009, Kangasniemi
*Muistelupaikka 2010, Kangasniemen seurakunta
*Katsokaa taivaan lintuja 2013 (Uurnalehto), Kangasniemen seurakunta

### Valokuvia julkisista teoksista

Tiedosto:Juhani Saksa (1992) - Jyväskylän mlk sankarivainajien muistomerkki - Lahjaharjun kappelin vieressä, Ukonniementie 2 - Jyväskylä.JPG|*Kunnian taulut*, Jyväskylän mlk:n sankarimuistomerkki, 1992, Jyväskylä.
Tiedosto:Vaajakoski-monumentti.jpg|*Vaajakoski-monumentti*, 1993, Jyväskylä.
Tiedosto:Sotaanlähdön muistomerkki Kangasniemi.JPG|*Sotaanlähdön muistomerkki*, 1993, Kangasniemi.
Tiedosto:Juhani Saksa - Joutsenet (1996) - Kangasniemen kunnantalon julkisivu, Otto Mannisen tie 2 - Kangasniemen kk - Kangasniemi.jpg|*Joutsenet*, 1996, Kangasniemi.
Tiedosto:Otso-muistomerkki.JPG|*Otso*, Kangasniemen apteekin 100-vuotismuistomerkki, 1997, Kangasniemi.
Tiedosto:Juhani Saksa Kisailijat 2007.JPG|*Kisailijat*, 2007, Jyväskylä.
Tiedosto:Hiski Salomaan muistomerkki.JPG|*Hiski Salomaan muistomerkki*, 2009, Kangasniemi.
Tiedosto:Katsokaa taivaan lintuja.JPG|''Katsokaa taivaan lintuja, 2013, Kangasniemi.


## Lähteet

## Aiheesta muualla
*Juhani Saksan verkkosivu .
Jasmina Suter

**Jasmina Suter** (s. 16. huhtikuuta 1995) on sveitsiläinen alppihiihtäjä.

Innsbruckin nuorten talviolympialaisissa 2012 Suter saavutti pronssia suurpujottelussa ja sijoittui neljänneksi pujottelussa. Vuonna 2016 hän voitti suurpujottelussa nuorten maailmanmestaruuden. Aikuisten maailmanmestaruuskilpailuissa Cortina d’Ampezzossa 2021 hän sijoittui syöksylaskussa 18:nneksi.

Alppihiihdon maailmancupissa Suter kilpaili ensimmäisen kerran Ofterschwangin suurpujottelussa maaliskuussa 2013. Ensimmäiset maailmancupin pisteensä hän saavutti lokakuussa 2015 sijoituttuaan 20:nneksi Söldenin suurpujottelussa. Kymmenen parhaan joukkoon hän on sijoittunut kahdesti: tammikuussa 2021 hän oli Crans-Montanan syöksylaskussa kuudes ja tammikuussa 2022 Garmisch-Partenkirchenin supersuurpujottelussa seitsemäs.

## Lähteet
MOL Fehérvár FC

**MOL Fehérvár Football Club** on jalkapalloseura Székesfehérvárin kaupungista. Se pelaa Unkarin korkeimmalla sarjatasolla OTP Bank Ligassa. Seura on perustettu vuonna 1941. Unkarin mestaruuden joukkue on voittanut kahdesti: vuosina 2011 ja 2015. Magyar Kupan se on voittanut vuonna 2006. Vuonna 1985 Videoton-nimellä pelannut joukkue selviytyi UEFA-cupin loppuotteluun, jossa hävisi Real Madridille.

## Historia
Seura perustettiin nimellä **Szekesfehervar Hunters Cartridge Factory SK** vuonna 1941. Seura otti jo tuolloin värikseen punaisen ja sinisen, jotka ovat sen kotikaupunkinsa Székesfehérvárin värit. Se osallistui kaudella 1942–1943 piirikunnan mestaruuskilpailuihin. Vuonna 1957 seura nousi ensimmäistä kertaa toiseksi korkeimmalle sarjatasolle. Kaudella 1961–1962 seura sijoittui 2. divisioonassa kolmanneksi ja vaihtoi kauden päätyttyä nimekseen **VT Vasas**. 20. syyskuuta 1967 VT Vasas siirtyi pelaamaan nykyiselle kotistadionilleen Sóstói Stadionille. Saman vuoden lopulla seura sijoittui 2. divisioonassa toiseksi ja nousi pääsarjaan. Seura otti käyttöönsä **Videoton**-nimen. Nimi vaihdettiin seuraavan vuoden tammikuussa muotoon **Videoton SC**. Vuonna 1978 seura sijoittui pääsarjan toiseksi. Vuonna 1985 Videoton pääsi UEFA-cupin loppuotteluun. Se hävisi ensimmäisessä osaottelussa Real Madridille 3–0 kotistadionillaan. Madridissa joukkue voitti 1–0 häviten kuitenkin yhteismaalein 3–1. Vuonna 2006 Videoton voitti Magyar Kupan. Vuonna 2007 Videoton joutui konkurssiin ja menetti lisenssinsä pelata pääsarjassa. Istvan Garancsi osti seuran, minkä jälkeen Videoton nousi takaisin pääsarjaan vuonna 2008. Samana vuonna seura voitti liigacupin. Seura uusi liigacupin voiton seuraavana vuonna. Vuonna 2010 Videoton sijoittui pääsarjan toiseksi ja saavutti näin paikan seuraavan vuoden Eurooppa-liigan toiselle karsintakierrokselle. Vuonna 2011 Videoton saavutti ensimmäisen Unkarin mestaruuden ja pääsi näin seuraavalla kaudella Mestarien liigan toiselle karsintakierrokselle. Samana vuonna Videoton voitti Unkarin Super cupin. Super cupin voiton se uusi seuraavana vuonna. Vuonna 2012 Videoton sijoittui sarjassa toiseksi. Vuonna 2013 se sijoittui samalle sijalle. Vuonna 2015 Videoton voitti toisen Unkarin mestaruuden. Vuonna 2018 seura vaihtoi nimekseen **MOL Vidi FC**. Vuonna 2019 seura otti nimekseen nykyisen **MOL Fehérvár Football Club**.

## Ottelut Euroopan sisäisissä kilpailuissa

## Lähteet

## Aiheesta muualla
FC Milsami Orhei

**Football Club Milsami Orhei** on jalkapalloseura Orhein kaupungista Keski-Moldovasta. Seura pelaa maansa korkeimmalla sarjatasolla Kansallisessa divisioonassa. Seura on perustettu vuonna 2005. Milsami Orhei voitti maansa pääsarjan kaudella 2014-15. Cupa Moldovein seura voitti kaudella 2011–2012 ja tämän jälkeen Supercupa Moldovein vuonna 2012. Seura on päässyt 2010-luvulla useamman kerran pelaamaan joko Mestarien liigaa tai Eurooppa-liigaa. Mestarien liigassa joukkue esiintyi ensimmäisen kerran kaudella 2015–2016, jolloin se voitti toisella kierroksella PFK Ludogorets Razgrad ja hävisi kolmannella kierroksella KF Skënderbeu Korçëlle. 

## Kokoonpano
*Tilanne 19. syyskuuta 2021*

## Ottelut Euroopan sisäisissä kilpailuissa
*Tilanne 28. syyskuuta 2015*

1Taulukossa on aina merkitty Milsami Orhein maalit ensin
kk = karsintakierros

## Saavutukset
* Moldovan mestaruus 2015, 2025
* Cupa Moldovei 2012, 2018
* Supercupa Moldovei 2012, 2019

## Lähteet
AEL Kalloni FC

**Athlitiki Enosi Lekanopediou Kallonis Football Club** () on jalkapalloseura Mytilínin kaupungista. Seura pelasi 2010-luvulla Kreikan korkeimmalla sarjatasolla Superliigassa.

## Historia
AEL Kalloni FC perustettiin 15. maaliskuuta 1994, kun Apollon Dafion ja Arisvaios Kallonis fuusioituivat. Seura pelasi alussa lähinnä Lesboksen paikallissarjoissa, mutta pelasi neljänneksi korkeimmalla sarjatasolla Delta Ethnikissä kaudella 1996-1997. Delta Ethnikiin se nousi takaisin kaudeksi 2002-2003. Kauden päätteeksi se putosi sarjatasoa alemmas, mutta nousi takaisin kaudeksi 2008-2009. Kaudeksi 2010-2011 se nousi kolmanneksi korkeimmalle sarjatasolle, josta nousi seuraavaksi kaudelle toiseksi korkeimmalle sarjatasolle. Kaudella 2012-2013 se sijoittui sarjassa kolmanneksi ja nousi seuraavaksi kaudeksi korkeimmalle sarjatasolle Kreikan Superliigaan.

## Lähteet
Reading (täsmennyssivu)

**Reading** voi tarkoittaa ainakin seuraavia:

## Maantieteessä
* Reading, kaupunki Berkshiressä, Englannissa
* Reading, paikkakunta Kansasissa, Yhdysvalloissa
* Reading, paikkakunta Massachusettsissa, Yhdysvalloissa
* Reading, paikkakunta Michiganissa, Yhdysvalloissa
* Reading, paikkakunta Minnesotassa, Yhdysvalloissa
* Reading, paikkakunta New Yorkissa, Yhdysvalloissa
* Reading, paikkakunta Ohiossa, Yhdysvalloissa
* Reading, paikkakunta Pennsylvaniassa, Yhdysvalloissa
* Reading, paikkakunta Vermontissa, Yhdysvalloissa

## Henkilöitä

* Rufus Isaacs Reading (1860–1935), Readingin jaarli, brittiläinen poliitikko ja ministeri, Intian varakuningas 1921–1926

## Muita merkityksiä
* Reading FC, jalkapalloseura Englannin Readingistä
* Readingin rautatieasema
* Readingin yliopisto
* Reading Festival, brittiläinen rockfestivaali.
Heaven Can Wait

**Heaven Can Wait** voi tarkoittaa ainakin seuraavia:

* *[[Taivas odottakoon]]* (*Heaven Can Wait*), Ernst Lubitschin ohjaama elokuva vuodelta 1943
* *[[Taivas saa odottaa]]* (*Heaven Can Wait*), Buck Henryn ja Warren Beattyn ohjaama elokuva vuodelta 1978
* *Heaven Can Wait*, Gamma Ray -yhtyeen EP-levy vuodelta 1990
* ”Heaven Can Wait”, Sandran kappale vuoden 1988 albumilta ''Into A Secret Land''
* ”Heaven Can Wait”, kappale Iron Maidenin vuoden 1986 albumilta *[[Somewhere in Time]]*.
Saksa (täsmennyssivu)

**Saksa** voi tarkoittaa seuraavia:

* Saksa, maa ja valtio Keski-Euroopassa
* nykyistä Saksaa edeltäneitä historiallisia valtioita:
** Saksan valtakunta
** Saksan keisarikunta
** natsi-Saksa
* saksan kieli, germaaninen kieli, jota puhutaan varsinkin Saksassa, Itävallassa ja Sveitsissä
* saksa, kauppias, historiallisesti varsinkin hansakauppiaista sekä eräistä kulkukauppiaista käytetty nimitys
* Saksa Brothers, suomalainen laulu- ja soitinyhtye
* Saksa, sukunimenä:
** Erkki Saksa (s. 1944), suomalainen televisiotoimittaja
** Janne Saksa (s. 1975), suomalainen musiikkituottaja
** Juha-Matti Saksa (s. 1975), suomalainen taloustieteilijä ja rehtori
** Juhani Saksa (s. 1939), suomalainen kuvanveistäjä
** Markku Saksa (1948–2024), suomalainen toimittaja ja tietokirjailija
** Perttu Saksa (s. 1977), suomalainen valokuvaaja ja kuvanveistäjä
** Sakari Saksa (s. 1957), suomalainen elokuvaohjaaja, tuottaja, muusikko ja toimitusjohtaja, Saksa Brothers -yhtyeen jäsen
** Sulo J. Saksa, *Juuso Sarkka* (1909–1990), suomalainen kirjailija ja maanviljelijä
* Saksa, entisenä sukunimenä:
** Eila-Maija Mirolybov, o.s. Saksa (1943–2025), suomalainen toimittaja
Puerto Princesa

**Puerto Princesa** on kaupunki Filippiinien Palawanin provinssin suurimmalla saarella, Palawanissa. Se on maakunnan hallinnollinen keskus ja yksi Filippiinien 38:sta hallinnollisesti itsenäisestä kaupungista. Kaupungin asukasluku oli 255&nbsp;116 vuonna 2015.

Kaupunki vastaa Puerto Princesan maanalaisen joen kansallispuistosta, jossa elää vaarantuneita ja uhanalaisia lajeja, muun muassa palawaninsarvinokka ja filippiinienkakadu.

## Lähteet

## Aiheesta muualla
The Singers Unlimited

**The Singers Unlimited** oli yhdysvaltalainen jazzlaulukvartetti, joka levytti 1970-luvulla 15 albumia muttei esiintynyt julkisesti. Yhtyeen perusti vuonna 1971 baritoni Gene Puerling (1929–2008), ja sen muut jäsenet olivat basso Len Dresslar (1924–2005), sopraano Bonnie Herman ja tenori Don Shelton. Yhtye tunnettiin erityisesti Puerlingin tekemistä monimutkaisista, usein säestyksettömistä a cappella -sovituksista ja tuottaja-äänittäjä Hans Georg Brunner-Schwerin päällekkäisäänityksistä.

Ennen Singers Unlimitedin perustamista Puerling ja Shelton olivat olleet mukana niin ikään Puerlingin jo vuonna 1953 perustamassa The Hi-Lo’s -mieskvartetissa. The Singers Unlimited perustettiin alun perin sivuprojektiksi mainosmusiikin äänityksiä varten, mutta jazzpianisti Oscar Peterson sai kuulla yhtyettä ja suositteli yhtyettä saksalaiselle MPS-levymerkille, jolle itsekin silloin levytti. 

Debyyttialbumi *A Capella* (1971) oli nimensä mukaisesti säestyksetön ja sisälsi Puerlingin sovituksia The Beatlesin ja muiden suosittujen artistien hittikappaleista. Toinen albumi *In Tune* tehtiin Oscar Petersonin trion kanssa ja painottui ajattomampiin ikivihreisiin ja jazzstandardeihin. Yhtyeen menestyksekkäin albumi oli *Christmas* (1972), joka äänitettiin jo ennen yhteistyötä Petersonin ja MPS:n kanssa.

Päätyönään Chicagon mainosmusiikkituotannoissa työskennelleet yhtyeen jäsenet matkustivat kerran pari vuodessa Saksan Villingeniin äänittämään Puerlingin tekemiä uusia sovituksia MPS:n tuottaja-äänittäjä Hans Georg Brunner-Schwerin kotistudiossa. Yhtye ei konsertoinut ja esiintyi televisiossakin vain muutaman kerran, joten sen suosio perustui lähes täysin huolellisesti tuotettuihin äänilevyihin. The Singers Unlimited sai niistä Yhdysvalloissa Grammy-ehdokkuuksia ja Saksassa kaksi Preis der deutschen Schallplattenkritik -palkintoa.

Myöhemmillä albumeilla The Singers Unlimited teki yhteistyötä muun muassa Art Van Dammen ja Clare Fischerin kanssa. Vuonna 1978 yhtye vaihtoi MPS:ltä Pausa-levymerkille, jolle se teki vielä neljä albumia.

Kaikki yhtyeen MPS-albumit julkaistiin uudelleen seitsemän CD-levyn boxina *Magic Voices* vuonna 1997.

## Diskografia
* *A Capella* (MPS 1971)
* *In Tune* (Oscar Peterson Trion kanssa, MPS 1971)
* *Christmas* (a cappella, MPS 1972)
* *Four Of Us* (Don Sheltonin kvartetin kanssa, MPS 1973)
* *Invitation* (Art Van Dammen kanssa, MPS 1973)
* *Sentimental Journey* (Robert Farnonin orkesterin kanssa, v1974)
* *A Special Blend* (Clare Fischerin orkesterin kanssa, MPS 1975)
* *A Capella II* (MPS 1975)
* *Feeling Free* (Clare Fischerin orkesterin kanssa, MPS 1975)
* *Eventide* (Robert Farnonin orkesterin kanssa, MPS 1976)
* *Friends* (Pat Williamsin orkesterin kanssa, MPS 1976)
* *Just In Time* (Roger Kellawayn kvintetin kanssa, MPS 1977)
* *The Singers Unlimited* (Rob McConnellin ja Boss Brass -yhtyeen kanssa, Pausa 1979)
* *A Capella III* (Pausa 1980)
* *Easy To Love* (Les Hooperin orkesterin kanssa, Pausa 1980)

## Aiheesta muualla
*Nimimerkki Juhani K:n laaja katsaus The Singers Unlimited -yhtyeen tuotantoon
Veitsiluodon Kisaveikot

**Veitsiluodon Kisaveikot** on kemiläinen urheilun yleisseura. Seura perustettiin maaliskuussa 1937 jatkamaan Veitsiluodon Tempauksen työtä paikallisen urheilun parissa. Veitsiluodon Kisaveikot aloitti toimintansa työläisseurana, sillä alun alkaen kaikki seuran jäsenet työskentelivät Veitsiluoto Oy:ssä.

Veitsiluodon Kisaveikot on ollut koko historiansa ajan yleisseura. Perustavaasa kokouksessa lajivalikoimaksi määriteltiin hiihto, paini, nyrkkeily, yleisurheilu ja voimistelu, minkä lisäksi mukana oli nuorisojaosto. Tämän lisäksi seuran väreissä on vuosien saatossa kilpailtu myös jääpallossa, jääkiekossa, kaukalopallossa, jalkapallossa, koripallossa ja lentopallossa. Nykyisin seurassa toimivat jaostot jalkapallossa ja yleisurheilussa.

Veitsiluodon Kisaveikkojen urheilijoista menestystä on saavuttanut ainakin yleisurheilija Antti Kokkonen.

## Lähteet

## Aiheesta muualla
* Seuran kotisivut
Fiat Talento

**Fiat Talento** on Fiat Professionalin vuosina 2016–2020 valmistama pakettiautomalli, joka korvasi Fiat Scudon. Sen lähes identtiset sisarmallit ovat Opel Vivaro, Renault Trafic ja Nissan Primastar. Kooltaan malli sijoittui pienemmän Doblòn ja suuremman Ducaton väliin. Nimi *Talento* tulee antiikinaikaisesta kolikosta, mutta englanninkielinen sana *talent* tarkoittaa myös taitoa ja kykyä. Pakettiauton lisäksi Talento oli myös saatavana Combi-henkilönkuljetusversiona. Vuonna 2022 Talenton korvaajaksi tulee uusi Fiat Scudo.

Syksyllä 2019 tehtiin uudistuksia muun muassa etupuskuriin. Uutena moottorina oli 2,0-litrainen dieselmoottori, joka oli saatavana kolmena eri tehoisena versiona (118/143/168&nbsp;hv). 

## Lähteet

## Aiheesta muualla
Fleming and Ferguson

**Fleming and Ferguson** oli skotlantilainen alusten suunnittelu- ja valmistusyritys eli telakka, joka oli toiminnassa 1877–1969.

## Historia
William Y. Fleming ja Peter Ferguson perustivat 1877 Paisleyyn Skotlantiin laivojen höyrykoneita valmistavan yrityksen. Vuonna 1885 yritys laajensi tuotantoaan laivanrakennukseen ostamalla H. McIntyre and Companyn Phoenixin telakan. Yritys kirjautui pörssiin 1895 ja siitä tuli julkinen yhtiö 1898. Vuonna 1903 Fergusonin suku vetäytyi yrityksestä perustaen oman telakan Port Glasgow'hun Ferguson Shipbuilders. Yritys selvisi toisen pääosakkaan irtautumisesta ja se valmisti edelleen höyrykoneita ja pieniä aluksia.

Vuonna 1889 telakalta valmistui rahtialus *SS Singapore*.

Vuonna 1964 American Marine and Machinery Company osti yhtiön.
Palawan (saari)

**Palawan** on  Filippiinien Palawanin provinssin suurin saari. Se sijaitsee Sulunmeren ja Etelä-Kiinan meren välissä. Se on Filippiinien suurista saarista lounaisin. Saari on 39 kilometriä leveä ja 434 kilometriä pitkä. Saarta pitkin kulkee vuorijono, jonka korkein huippu on Mantalingajan (2&nbsp;085 m).

Saaren länsirannikolla, vajaat 80 kilometriä Puerto Princesan kaupungista luoteeseen, on Puerto Princesan kansallispuisto. Sen karstimaahan on muodostunut luolia, joissa virtaa ainutlaatuinen maanalainen joki, joka laskee suoraan mereen. Joen alajuoksulla on murtovettä, ja siellä tuntuu vuorovesien vaikutus. Kansallispuisto on Unescon maailmanperintökohde.

Palawan voitti vuonna 2014 ''Condé Nast Traveler'' -matkailulehden äänestyksen ”maailman parhaasta saaresta”. Matkailijoita houkuttelevat saaren viidakon peittämät vuoret, kauniit rannat ja hyvät sukellusmahdollisuudet.

## Lähteet

## Aiheesta muualla
Panetolikos FC

**Panaetolikos Gymnastikos Philekpaideutikos Syllogos** (), yleensä vain **Panetolikos FC** () on jalkapalloseura 
Agrínion kaupungista. Seura pelaa Kreikan korkeimmalla sarjatasolla Kreikan Superliigassa.

## Lähteet
O-Jodibentsoehappo

**o-Jodibentsoehappo** eli **2-jodibentsoehappo** (C7H5IO2) on bentsoehapon jodattuihin johdannaisiin kuuluva orgaaninen yhdiste. Yhdistettä käytetään orgaanisissa synteeseissä muiden kemikaalien, esimerkiksi hapettimien valmistamiseen. o-Jodibentsoehapon isomeereja ovat m- ja p-jodibentsoehapot.

## Ominaisuudet
o-Jodibentsoehappo on puhtaana huoneenlämpötilassa valkoista kiteistä ainetta, mutta valmistuksesta jääneet epäpuhtaudet värjäävät sen helposti ruskehtavaksi. Yhdiste liukenee niukasti veteen, mutta paremmin orgaanisiin liuottimiin, kuten etanoliin ja dietyylieetteriin. Aine on heikko happo ja sen p''K''<sub>a</sub>-arvo on 2,84.

## Valmistus ja käyttö
o-Jodibentseohappoa syntetisoidaan antraniilihaposta. Ensimmäisessä vaiheessa antraniilihaposta muodostetaan natriumnitriitin ja väkevän rikkihapon avulla diatsoniumsuola, joka reagoi kaliumjodidin kanssa nukleofiilisella aromaattisella substituutiolla muodostaen o-jodibentsoehappoa. Yhdiste puhdistetaan muodostamalla siitä sen etyyliesteri, etyyli-o-jodibentsoaatti, joka tislataan ja tämän jälkeen hydrolysoidaan puhtaaksi o-jodibentsoehapoksi
:

o-Jodibentsoehappoa voidaan käyttää hypervalenttisten jodiyhdisteiden, kuten o-jodoksibentsoehapon ja Dess–Martin-perjodinaanin valmistukseen. Esimerkiksi Dess–Martin-perjodinaania muodostuu, kun o-jodibentsoehappoa hapetetaan kaliumbromaatin, kloorin tai kaliumperoksimonosulfaatin avulla ja muodostunut 2-jodoksibentsoehappo reagoi etikkahappoanhydridin kanssa. Yhdistettä voidaan käyttää myös eräiden muiden kemikaalien, kuten fungisidina käytettävän benodaniilin valmistukseen.

## Lähteet
Vehmaan Kiisto

**Vehmaan Kiisto** on Vehmaan kunnassa toimiva, vuonna 1914 perustettu urheilun yleisseura. Sen lajivalikoimaan kuuluvat nykyisin hiihto, yleisurheilu sekä palloilu (salibandy, lentopallo ja koripallo). Tunnettuja Vehmaan Kiiston riveissä urheilleita ovat mm. Albin Stenroos, Pertti Karppinen, Timo Aaltonen ja Timo Salonen. Nykyisin seuran jäsenmäärä on noin 400.

## Lähteet

## Aiheesta muualla
* Seuran kotisivut
Heinijärvi (Nokia, läntinen)

**Heinijärvi** on Pirkanmaalla Nokialla toinen vierekkäin sijaitsevista järvistä, joka kuuluu Kokemäenjoen vesistössä Ikaalisten reitin valuma-alueen Matalusjoen valuma-alueeseen.

## Maantietoa
Järvi on 400 metriä pitkä, 200 leveä ja sen pinta-ala on 3,2 hehtaaria. Yhdystie 13791 kulkee järven itäpuolitse ja tien toisella puolella sijaitsee itäinen Heinijärvi. Järviä kutsutaan kartoissa nimellä *Heinijärvet*. Läntisen Heinijärven ympäristö on soistuvaa metsää. Järvi on matala ja paikoin heinittynyttä. Sen pohjoisrannalla sijaitsee Heinijärven maja, joka kuuluu Nokian Reservin aliupseereille .

Järvi luetaan kuuluu Matalusjärven valuma-alueeseen vaikka itäinen Heinijärvi kuuluu Laajanojan valuma-alueeseen. Kartoista kuitenkin huomataan, että läntinen Heinijärvi sijaitsee korkeuskäyrän sisällä ja että kartassa on piirrettynä yhdysoja järvien väliin tien alta. Järvillä on sama vedenpinnan korkeus.

## Veden laatu
Läntisen Heinijärven vedenlaatua ei tiettävästi ole vielä tutkittu. Itäisen Heinijärven vettä on tutkittu ja se kuuluu lisäksi Natura 2000-verkoston Kaakkurinjärviin. Läntiseen järveen laskee runsaasti suo-ojia, mikä vaikuttaa veden laatuun happamoivasti.

## Historiaa
Vanhoissa Rekognosointikartoissa vuosilta 1776–1805 näkyy järvi Kuloveden kartassa. Siinä järven muoto on piirretty nykyisen kaltaiseksi ja siitä on piirretty ojat itään ja luoteeseen. Tämän kartan mukaan järvi olisi laskenut kahteen suuntaan eli se olisi ollut bifurkaatiojärvi.

Kalmbergin kartastossa vuodelta 1855–1856 järven rantaviiva piirrettiin yhtenäisenä kuin läntinen ja itäinen järvi olisivat olleet yhtenä järvenä. Sillä oli tuolloin vain yksi nimi ”Heinijärvi”. Tässäkin kartassa lasku-uoma johti Yliseenjärveen.

## Lähteet

## Aiheesta muualla
* Talvitie, Pasi: Nokian Saaristo
* Nokian kaupunki: Kuulutus
Lohtajan Veikot

**Lohtajan Veikot** on nykyisin Kokkolaan kuuluvan entisen Lohtajan kunnan alueella toimiva urheilun yleisseura. Se perustettiin tammikuussa 1941, kun Marinkaisten Kipinä ja Viirrekylien Kisailijat yhdistivät toimintansa. Seuran lajivalikoimaan ovat alusta asti kuuluneet hiihto ja yleisurheilu, lisäksi myöhemmin seuran riveissä on alettu harrastaa myös suunnistusta, painonnostoa, jalkapalloa ja lentopalloa. Tunnettuja seuran urheilijoita on esimerkiksi pituushyppääjä Mikko Kivinen ja moniottelija Tero Ojala.

## Lähteet

## Aiheesta muualla
* Seuran kotisivut
Ordo Templi Orientis

**Ordo Templi Orientis** (myös **OTO**), suomeksi *Idän temppelin sääntökunta* tai *Idän temppeliherrojen sääntökunta*, on kansainvälinen veljeskunta, salaseura tai uskonnollinen järjestö, joka perustettiin 1900-luvun alkupuolella Saksassa. Sen perustajana pidetään Theodor Reussia tai Karl Kellneriä.

Brittiläisestä okkultistista Aleister Crowleysta tuli OTO:n johtaja vuonna 1922. Hänen johdollaan OTO järjestäytyi Crowleyn perustaman Thelema-uskonnon keskeisten periaatteiden mukaisesti. Järjestöön syntyi erimielisyyksiä näkemyksistä, ja se jakaantui osiin.

OTO:n jäsenyys on salainen. Sen toiminta on ulottunut myös Suomeen.

## Lähteet

## Aiheesta muualla
*oto.fi Ordo Templi Orientis Suomi
Talbot Express

**Talbot Express** on vuosina 1982–1992 valmistettu pakettiautomalli, joka on viimeinen PSA-konsernin Talbot-merkillä markkinoima automalli. Se on ulkoisesti lähes identtinen sisarmalliensa Fiat Ducaton, Citroën C25:n, Alfa Romeo AR6:n ja Peugeot J5:n kanssa. Expressiä valmistettiin edellä mainittujen autojen kanssa samalla tehtaalla Italiassa, mutta sitä myytiin vain Ison-Britannian markkinoilla. Talbot Expressistä tuli sisarmalliensa tavoin erityisen suosittu matkailuautojen alustana.

PSA:n valmistamat bensiinimoottorit olivat kahdeksanventtillisiä, kaasuttimella varustettuja ja perustuivat työntötankotekniikkaan. Tarjolla oli 1,8- (69&nbsp;hv) ja 2,0-litraiset (78/84/86&nbsp;hv) versiot. 84-hevosvoimainen oli varustettu katalysaattorilla. Dieselkäyttöiset voimanlähteet olivat PSA-konsernin kahdeksanventtiilisiä SOHC-moottoreita. Pienempi oli 1,9-litrainen vapaasti hengittävä (69&nbsp;hv) ja suurempi 2,5-litrainen turbolla (95&nbsp;hv) tai ilman (73&nbsp;hv). Voimansiirtona oli viisivaihteinen manuaalivaihteisto. Etuvetoisten lisäksi valmistettiin myös pieniä määriä nelivetoisia Expressejä.

Talbot Express sisarmalleineen sai vuonna 1990 pienen kasvojenkohotuksen, jossa ajovalot ja etusäleikkö vaihdettiin uusiin. 

## Lähteet

## Aiheesta muualla
Citroën C25

**Citroën C25** on Citroënin vuosina 1981–1994 valmistama pakettiautomalli, joka korvasi vanhentuneen Citroën H:n. Se on tekniikaltaan ja ulkonäöltään lähes identtinen sisarmalliensa Fiat Ducaton, Peugeot J5:n, Alfa Romeo AR6:n ja Talbot Expressin kanssa. Citroën C25:stä tuli sisarmalliensa tavoin erittäin suosittu matkailuautojen alustana. Sukupolven vaihtuessa vuonna 1994 mallinimeksi vaihdettiin Citroën Jumper (Isossa-Britanniassa Citroën Relay).

Bensiinimoottorit olivat kahdeksanventtillisiä kaasutinmoottoreita ja perustuivat työntötankotekniikkaan. Tarjolla oli 1,8- (69&nbsp;hv) ja 2,0-litraiset (78/84/86&nbsp;hv) versiot. 84-hevosvoimainen oli varustettu katalysaattorilla. Dieselmoottorit olivat kahdeksanventtiilisiä SOHC-moottoreita. Pienempi oli 1,9-litrainen vapaasti hengittävä (69&nbsp;hv) ja suurempi 2,5-litrainen turbolla (95&nbsp;hv) tai ilman (73&nbsp;hv). Voimansiirtona kaikkien moottorien yhteydessä oli viisivaihteinen manuaalivaihteisto.

Citroën C25 sisarmalleineen sai vuonna 1990 pienen kasvojenkohotuksen, jossa ajovalot ja etusäleikkö vaihdettiin uusiin. 

## Lähteet

## Aiheesta muualla
Alfa Romeo AR6

**Alfa Romeo AR6** on Alfa Romeon vuosina 1985–1989 valmistama pakettiautomalli, joka korvasi Alfa Romeo A12- ja F12-mallit. Se on tekniikaltaan ja ulkonäöltään lähes identtinen sisarmalliensa Fiat Ducaton, Citroën C25:n, Peugeot J5:n ja Talbot Expressin kanssa. AR6:ta valmistettiin edellä mainittujen autojen kanssa samalla tehtaalla Italiassa, mutta sitä ei viety lainkaan kotimarkkinoidensa ulkopuolelle.

PSA:n valmistamat bensiinimoottorit olivat kahdeksanventtillisiä kaasutinmoottoreita ja perustuivat työntötankotekniikkaan. Tarjolla oli 1,8- (69&nbsp;hv) ja 2,0-litraiset (78/84/86&nbsp;hv) versiot. 84-hevosvoimainen oli varustettu katalysaattorilla. Dieselmoottorit olivat kahdeksanventtiilisiä SOHC-moottoreita. Pienin oli 1,9-litrainen vapaasti hengittävänä (69&nbsp;hv) tai turboahdettuna (82&nbsp;hv) versiona, seuraava 2,4-litrainen turbo (92&nbsp;hv) ja suurin 2,5-litrainen turbolla (95&nbsp;hv) tai ilman (72/75&nbsp;hv). Dieselmoottoreista ainoastaan 2,4 ja 2,5&nbsp;litran turbomoottorit olivat suorasuihkutteisia, muissa oli epäsuora suihkutus. Voimansiirtona kaikkien moottorien yhteydessä oli viisivaihteinen manuaalivaihteisto. Etuvetoisten lisäksi valmistettiin myös pieniä määriä nelivetoisia malliversioita.

Alfa Romeo AR6 vedettiin pois markkinoilta vuoden 1989 lopussa. Alkuvuodesta 1990 sen sisarmallit kokivat pienen kasvojenkohotuksen, ja niiden valmistus loppui vuonna 1994. Seuraavan sukupolven mallit esiteltiin keväällä 1994.

## Katso myös
* Alfa Romeo AR8

## Lähteet

## Aiheesta muualla
Pieksämäen Veikot

**Pieksämäen Veikot** on Pieksämäellä toimiva urheilun yleisseura. Seura on perustettu vuonna 1915 ja sen lajivalikoimaan kuuluvat nykyisin yleisurheilu, hiihto ja suunnistus. Lisäksi seuralla on toimintaa myös veteraaniurheilun saralla. Pieksämäen Veikkojen urheilijoista menestystä on saavuttanut mm. kuulantyöntäjä Johanna Pulkkinen.

## Lähteet

## Aiheesta muualla
* Seuran kotisivut
Ram ProMaster

**Ram ProMaster** on Ram Trucksin vuodesta 2013 lähtien Pohjois-Amerikan markkinoille valmistama pakettiautomalli. Se on ulkoisesti lähes identtinen Euroopassa myytävien Fiat Ducato-, Citroën Jumper- ja Peugeot Boxer -mallien kanssa, mutta moottorivalikoima on ProMasterissa erilainen. ProMaster valmistetaan Meksikossa, kun taas sen eurooppalaiset sisarmallit valmistuvat Italiassa.

Moottorivalikoimassa olivat aluksi Chryslerin 3,6-litrainen (280&nbsp;hv) Pentastar V6 -bensiinimoottori sekä Ivecon 3,0-litrainen (155&nbsp;hv) Multijet-dieselmoottori. Bensiinimoottorin yhteydessä oli kuusivaihteinen automaattivaihteisto, dieselvaihtoehto puolestaan oli varustettu kuusivaihteisella robottivaihteistolla.

Vuonna 2018 ProMaster sai Ram-avolavamalleja vastaavan etusäleikön, jossa valmistajan logo korvautui Ram-tekstillä. Dieselmoottori poistui valikoimasta.

Vuonna 2021 kuusiportainen automaattivaihteisto korvattiin uudella yhdeksänportaisella automaattivaihteistolla. Auto sai myös uudistetun sisustan, joka on samanlainen kuin samoihin aikoihin uudistuneessa Fiat Ducatossa. Lisäksi aktiivista turvavarustelua parannettiin. ProMaster ei kuitenkaan tässä vaiheessa vielä kokenut Ducatoa vastaavia ulkonäöllisiä uudistuksia.

Keväällä 2022 ProMaster koki samat ulkonäölliset uudistukset, jotka eurooppalainen Fiat Ducato oli saanut jo aiemmin. Uudet ajovalot ovat aikaisempia tehokkaammat, ja lisävarusteena on saatavana LED-ajovalot. Aikaisemmin korikorkeuksia oli ollut valittavana kaksi vaihtoehtoa, mutta malliuudistuksen yhteydessä valikoimaan lisättiin vielä kolmas, kahta aikaisempaa korkeampi vaihtoehto.

## Katso myös
* Ram ProMaster City

## Lähteet

## Aiheesta muualla
Filippiinien alueet

**Filippiinien alueet** ovat 18 hallinnollista aluetta Filippiineillä. Ne jakautuvat edelleen 82 provinssiin (2025 tilanne).

Näillä alueilla ei ole omaa aluehallintoa, lukuun ottamatta Bangsamoron autonomista Mindanaon muslimialuetta (BARMM). Useimmat valtion viranomaisten aluetoimipisteet toimivat näiden alueiden (eikä provinssien) tasolla. Alueet ovat myös tilastoinnin apuna.

Kolmen alueen nimet (Calabarzon, Mimaropa ja Soccsksargen) on muodostettu lyhenteenä niihin kuuluvien provinssien nimistä.

## Lähteet

## Aiheesta muualla
Arctic Athletics Rovaniemi

**Arctic Athletics Rovaniemi** on rovaniemeläinen vuonna 2013 perustettu yleisurheilun erikoisseura. Seuran tarkoituksena on edistää Pohjois-Suomen urheilumahdollisuuksia ja koota alueen huippu-urheilijat saman seuran alle. Seuran tunnetuin urheilija on kuulantyöntäjä Henri Pakisjärvi. Seuran puheenjohtajana toimii Jani Ylisaukko-oja.

## Lähteet

## Aiheesta muualla
* Seuran kotisivut
Maaningan Mahti

**Maaningan Mahti** on nykyisin Kuopioon kuuluvan entisen Maaningan kunnan alueella toimiva urheilun yleisseura. Seura perustettiin vuonna 1973, kun Maaningan Pallo ja Maaningan Tarmo yhdistyivät. Seuran lajivalikoimaan kuuluvat nykyisin hiihto, yleisurheilu, lentopallo ja pesäpallo.

Seura ylläpitää kesäisin Maaningan kasinona tunnettua tanssilavaa Keskisaaressa.

## Lähteet

## Aiheesta muualla
* Seuran kotisivut
Pudasjärven Urheilijat

**Pudasjärven Urheilijat** on Pudasjärvellä toimiva urheilun yleisseura. Seura perustettiin helmikuussa 1945. Seura on järjestänyt myös umpihankihiihdon ja kesäpilkin MM-kisoja. Seuran nykyiseen lajivalikoimaan kuuluvat lentopallo, yleisurheilu, mäkihyppy, voimistelu, hiihto, uinti, suunnistus ja kuntourheilu.

## Lähteet

## Aiheesta muualla
* Seuran kotisivut
Heikki Kuorikoski

**Heikki (Henrik) Matinpoika Kuorikoski** (käytti myös sukunimiä **Nikula** ja  vuodesta 1826 lähtien **Kvikant** ja **Qvikant**, 17. marraskuuta 1772 Kaustinen – 23. helmikuuta 1847 Kokkola) oli suomalainen kirkonrakentaja, joka kuului tunnettuun Kuorikosken kirkonrakentajasukuun. Hän oli myös lahjakas rakennusten suunnittelija, vaikka joutui tekemään valtaosan töistään Ruotsin ja Suomen intendentinkonttorin piirustusten mukaan.

Heikki Kuorikosken vanhemmat olivat kirkonrakentaja Matti Kuorikoski ja Kaisa Juhontytär Hannila. Kuorikoski oli avioliitossa kahdesti. Ensimmäinen puoliso vuodesta 1792 oli Kaisa Jaakontytär o.s. Torppa (1775–1809) ja toinen puoliso vuodesta 1809 Leena Erkintytär Slotte (aik. Riippa) (1783–1864). Kuorikoskella oli avioliitoistaan yhteensä 15 lasta, joista ainakin neljä kuoli lapsena. Kuorikoski asui aluksi synnynkodissaan Nikulan kylän Kuorikosken talossa. Vuonna 1826 hän jätti talon vanhimmalle pojalleen ja muutti Kokkolaan, ostamaansa Kvikantin taloon. Kuorikoski rakensi yli 40 vuotta kestäneen rakentajanuransa aikana parikymmentä kirkkoa ja tapulia ja teki laajan korjauksen kymmeneen kirkkon ja tapuliin. Hän kuoli kotonaan Kvikantissa vuonna 1847.

Kuorikosken itse suunnittelemia rakennuksia ovat ainakin Vetelin, Isojoen, Kalajoen ja Ylikannuksen kirkot, jotka nykyisin eivät enää ole pystyssä. Säilyneitä Kuorikosken rakentamia töitä ovat Lapuan tuomiokirkon lisäksi Konginkankaan ja  Lestijärven kirkot, Petolahden kirkon kellotapuli, Laukaan kirkko ja siinä oleva Kuorikosken suunnittelema kellotapuli. Halsuan kirkko on poika Jaakko Kuorikosken vuosina 1825–1826 rakennuttama, isänsä Heikin laatimien suunnitelmien perusteella.

Kuorikoski toteutti Turun palon jälkeiset Turun tuomiokirkon korjaustyöt (1828–1830). Niiden aikana hänen poikansa Fredrik Henrikinpoika kuoli pudottuaan kirkon tornista. Toinen poika Jaakko Kuorikoski jatkoi isänsä tapaan kirkonrakentajana.

## Lähteet
Filippiinien provinssit

**Filippiinien provinssit** ovat Filippiinien aluehallinnon keskeinen taso. Jokaista provinssia hallitsee vaaleilla valittu parlamentti nimeltään Sangguniang Panlalawigan sekä vaaleilla valittu kuvernööri. Provinsseja on 82 kappaletta. Pääkaupunkiseutu sekä 38 suurkaupunkia ovat provinssihallinnon ulkopuolella. Provinssit muodostavat 18 hallinnollista suuraluetta.

## Lähteet

## Aiheesta muualla
Mount Apo

**Mount Apo** on 2&nbsp;954 metriä korkea kerrostulivuori Davaon kaupungin lähistöllä Mindanaon saarella Filippiineillä. Se on Filippiinien korkein vuori. 

## Lähteet

## Aiheesta muualla
Apo

**Apo** tai **APO** voi tarkoittaa:

*Mount Apo, kerrostulivuori Filippiineillä
*Apo (saari), saari Filippiineillä
*Apache Pointin observatorio, observatorio New Mexicossa, Yhdysvalloissa
*Autoalan pätevöitymisohjelma (APO)
*Apo, suomenkielinen sukunimi. Tunnettuja nimenkantajia ovat:
** Leo Apo (1926–2017), radiokuunnelmakirjailija ja suomentaja
** Satu Apo (s. 1947), suomalainen folkloristi ja professori
* Apo Apponen, Juhani Känkäsen lastenkirjasarjan, *Apo-sarjan* päähenkilö
Liisa Erkintytär

**Liisa Erkintytär** (s. 1733 – kuolinaika tuntematon) oli kalantilainen paimentyttö ja Länsi-Suomen rukoilevaisuuden käynnistäjä.

Liisa Erkintytär koki uskonnollisen herätyksen 23-vuotiaana, pyhäinpäivänä 1756. Tällöin näki itsensä ja läheisensä joutuvan syntien takia kadotukseen. Hän joutui ekstaattiseen tilaan, joka tarttui muihinkin kyläläisiin. Se synnytti uskonnollisen liikkeen, joka levisi varsinkin naisten keskuudessa.

Liisa Erkintyttären tiedetään lukeneen ennen herätyskokemustaan brittiläisen puritaanipapin Arthur Dentin teosta *Totisen käändymisen harjoitus* (suom. 1732).  Hänen elämänsä myöhempiä vaiheita vuodesta 1759 ei tunneta, mutta niihin liittyviä käsityksiä ja uskomuksia on kansanperinteessä paljon.

## Lähteet

## Kirjallisuutta
* Irma Sulkunen: Liisa Eerikintytär ja hurmosliikkeet 1700–1800-luvulla, Gaudeamus, 1999 (Hanki ja jää)
Chevrolet Trax

**Chevrolet Trax** on Chevroletin vuodesta 2013 lähtien valmistama crossover-tyyppinen automalli. Traxin sisarmallit ovat Buick Encore ja Opel Mokka, joiden kanssa se jakaa suurimman osan tekniikastaan. Venäjällä ja Etelä-Amerikassa mallin nimenä on **Chevrolet Tracker**, Oseaniassa **Holden Trax**. Autoa myytiin Euroopassa vuoteen 2016 saakka, jolloin Chevrolet vetäytyi Euroopan markkinoilta. Kiinassa mallin korvasi vuonna 2019 uusi Chevrolet Tracker.

Vuoden 2013 Euro NCAP -kolaritestistä Trax sai tulokseksi täydet viisi tähteä.

Trax esiteltiin Pariisin autonäyttelyssä syksyllä 2012. Chevroletilla ei aluksi ollut aikomusta myydä mallia Yhdysvalloissa, mutta keväällä 2014 se ilmoitti lisäävänsä Traxin Yhdysvaltain mallistoonsa.

Chicagon autonäyttelyssä helmikuussa 2016 esiteltiin kasvojenkohotuksen kokenut Trax. Se sai muutoksia keulan ilmeeseen sekä uuden kojelaudan. 

## Lähteet

## Aiheesta muualla
Jättöreuna

**Jättöreuna** on aerodynaamisen pinnan, kuten siiven tai peräsimen, takaosa. Jättöreunaan voidaan sijoittaa lentokoneen hallinnassa käytettäviä ohjainpintoja, kuten siivekkeet, korkeusperäsin, sivuperäsin tai laskusiivekkeet.
Nissan Kubistar

**Nissan Kubistar** on Nissanin vuosina 2003–2009 valmistama pieni pakettiauto, joka on ensimmäisen sukupolven Renault Kangoon lähes identtinen sisarmalli. Kubistarin korvasi Nissanin itse suunnittelema NV200, mutta vuonna 2019 esiteltiin myös Kangoon toisen sukupolven malliin perustuva Nissan NV250.

Kangoo sai vuoden 2003 Euro NCAP -kolaritestistä tulokseksi neljä tähteä viidestä.

Bensiinimoottorit olivat 1,2-litrainen (75&nbsp;hv) ja 1,6-litrainen (95&nbsp;hv). Dieselvaihtoehtona oli 1,5-litrainen dCi, joka oli saatavana kolmena eri tehoisena versiona (60/68/85&nbsp;hv). Voimansiirtona kaikkien moottorien yhteydessä oli viisivaihteinen manuaalivaihteisto.

## Lähteet

## Aiheesta muualla
Indawgyi

**Indawgyi** on Myanmarin suurin järvi. Se sijaitsee Kachinin osavaltiossa maan pohjoisosassa. Järven keskellä sijaitsevalla saarella on Shwe Myitzun pagodi. Kuivan kauden aikana saarelle pääsee kävellen.

## Lähteet

## Aiheesta muualla
Hangaslammi (Nokia, läntinen)

**Hangaslammi**  on Pirkanmaalla Nokialla sijaitsevasta kahdesta vierkkäisestä *Hangaslammit*-järvestä läntimmäinen. Se kuuluu Kokemäenjoen vesistössä Ikaalisten reitin valuma-alueen Matalusjoen valuma-alueeseen.

## Maantietoa
Järvi on 250 metriä pitkä, 200 metriä leveä ja sen pinta-ala on 3,7 hehtaaria. Järveen laskee suo-oja sekä yhdysoja itäiseltä Hangaslammilta, jonka vedenpinta on sitä 20 senttimetriä ylempänä. Rantaviivaa on noin 900 metriä ja se on puoliksi soistuvaa metsää ja kangasmetsää. Rannoille on rakennettu kaksi vapaa-ajan asuntoa, joille johtaa yhdystie 13791 Nokialta tai Ala-Pinsiöstä. Järven yli kulkee voimalinja.

## Historiaa
Vanhoissa Rekognosointikartoissa vuosilta 1776–1805 Hangaslammet näkyvät selvästi samanmuotoisina kuin nykyään. Laskuoja kulkee niissä nykyisellä tavalla.

## Lähteet